Diari Oficial de la Generalitat Valenciana


Sumari del DOGV 9496, del 23-12-2022 (2022/12623)

RESOLUCIÓ de 20 de desembre de 2022, de la Conselleria d'Educació, Cultura i Esport, per la qual es crea el Centre de Formació, Innovació i Recursos Educatius (CEFIRE) territorial de la Nucia.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9496

Data del DOGV
:   23-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/12685


Data del document
:   20-12-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 20 de desembre de 2022, de la Conselleria d'Educació, Cultura i Esport, per la qual es crea el Centre de Formació, Innovació i Recursos Educatius (CEFIRE) territorial de la Nucia. [2022/12701]  
La Llei orgànica 3/2020, de 29 de desembre, d'educació, modificada per la Llei orgànica 3/2020, de 29 de desembre, estableix en l'article 2.2 que els poders públics prestaran una atenció prioritària al conjunt de factors que afavoreixen la qualitat de l'ensenyament i, especialment, la qualificació i formació del professorat, el seu treball en equip, la dotació de recursos educatius, la investigació, l'experimentació i la renovació educativa. En l'article 102 considera la formació permanent com un dret i una obligació del professorat, així com una responsabilitat de les administracions educatives i dels centres docents, i estableix orientacions sobre els continguts que s'han d'incloure en els programes de formació permanent del professorat. Així mateix, en l'article 103 estableix que les administracions educatives planificaran les activitats de formació del professorat de centres públics, garantiran una oferta diversificada i gratuïta d'aquestes activitats i establiran les mesures oportunes per a afavorir la participació del professorat.  
  
El Decret 231/1997, de 2 de setembre, del Govern Valencià, pel qual es regula la creació, estructura i funcionament dels centres de Formació, Innovació i Recursos Educatius de la Comunitat Valenciana (d'ara en avant, CEFIRE), estableix en l'article 2.1 la competència d'aquesta conselleria per a crear i suprimir CEFIRE de la Comunitat Valenciana, així com el desenvolupament de la seua estructura, organització i funcionament, i en l'article 2.2 la competència de regulació singular de les seues plantilles i òrgans de participació.  
L'adequada atenció a les creixents necessitats de formació dels centres educatius no universitaris i dels professionals que hi exerceixen la seua labor, requereix la millora i l'ampliació de l'actual xarxa CEFIRE establida en l'Ordre 64/2012, de 26 d'octubre, de la Conselleria d'Educació, Formació i Ocupació, per la qual es desenvolupa el Decret 231/1997, de 2 de setembre; en la Resolució de 5 d'agost de 2016, de la Conselleria d'Educació, Investigació, Cultura i Esport, per la qual es creen els centres de Formació, Innovació i Recursos Educatius generals d'Elx, Gandia i Sagunt i els específics d'Educació Inclusiva, Educació Infantil, Plurilingüisme, Àmbit Científic, Tecnològic i Matemàtic, Àmbit Humanístic i Social, i Àmbit Artisticoexpressiu; en la Resolució de 20 de febrer de 2019, de la Conselleria d'Educació, Investigació, Cultura i Esport, per la qual es crea el Centre de Formació, Innovació i Recursos Educatius d'Alcoi; i en la Resolució de 13 de juliol de 2022, de la Conselleria d'Educació, Cultura i Esport, per la qual es creen els centres de Formació, Innovació i Recursos Educatius Específics Digital Docent i Centre d'Innovació Digital Avançat de la Comunitat Valenciana.  
  
L'increment en la demanda de formació per part del professorat, així com la necessitat creixent de millorar-ne la competència, i la implantació del nou currículum d'educació fan necessària l'ampliació de la xarxa amb el CEFIRE territorial de la Nucia.  
Per tot això, fent ús de l'autorització conferida per la disposició final del Decret 231/1997, vista la proposta de la Secretaria Autonòmica d'Educació i Formació Professional, i en virtut de les facultats que em confereix l'article 28, apartat e de la Llei 5/1983, de 30 de desembre, del Consell, resolc:  
  
Primer. Objecte  
Ampliar la xarxa de centres de formació establida en l'Ordre 64/2012, de 26 d'octubre, de la Conselleria d'Educació, Formació i Ocupació, en la Resolució de 5 d'agost de 2016, per la qual es creguen nous CEFIRE, i en la Resolució de 20 de febrer de 2019, de la Conselleria d'Educació, Investigació, Cultura i Esport, per la qual es crea el CEFIRE d'Alcoi, i la Resolució de 13 de juliol de 2022, de la Conselleria d'Educació, Cultura i Esport, per la qual es creen els centres de Formació, Innovació i Recursos Educatius Específics Digital Docent i Centre d'Innovació Digital Avançat de la Comunitat Valenciana amb la creació de:   
1. CEFIRE Territorial de la Nucia amb seu a la Nucia. La Secretaria Autonòmica d'Educació i Formació Professional definirà l'àmbit d'actuació i l'estructura d'aquest CEFIRE.  
  
Segon. Eficàcia  
Aquesta resolució produirà efectes en el moment que la Secretaria Autonòmica d'Educació i Formació Professional establisca la data en què entrarà en vigor la nova distribució d'àmbits d'actuació, a l'efecte d'assessorament i formació.  
  
Contra la present resolució, que posa fi a la via administrativa, de conformitat amb el que estableixen els articles 112.1, 123 i 124 de la Llei 39/2015, d'1 octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, es podrà interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant d'aquesta conselleria en el termini d'un mes a comptar des de l'endemà de la seua publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.  
  
València, 20 de desembre de 2022.- La consellera d'Educació, Cultura i Esport: Raquel Tamarit Iranzo.